Bergrún Ósk Aðalsteinsdóttir, frjálsíþróttakona, varð í 8. sæti í keppni í langstökki á Ólympíumótinu í Tókýó sem lauk nú rétt fyrir hádegi.
Bergrún, sem keppir í flokki T37, stökk lengst 4,04 metra í sínu þriðja stökki en persónulegt met hennar í greininni er 4,27 metrar. Bergrún keppti í kúluvarpi í gær og bætti þá Íslandsmet sitt um 47 sentímetra. Hún hefur þar með lokið keppni á mótinu.
Sundmaðurinn Róbert Ísak Jónsson keppti í 100 metra bringusundi í Tókýó í nótt. Róbert Ísak var hársbreidd frá því að bæta Íslandsmetið í greininni sem hann setti árið 2018 og endaði fimmti af sex keppendum í sínum riðli og kom í bakkann á 1:10,12, sem er tveimur hundraðshlutum úr sekúndu frá Íslandsmetinu. Róbert var þó skráður inn í keppnina með tímann 1:11,57 og sagði hann sjálfur í samtali við RÚV eftir sundið að hann væri nokkuð sáttur með tímann. Flugsundið var hans aðalgrein í Tókýó, þar endaði hann 6. sæti í úrslitunum og tvíbætti Íslandsmetið. Róbert keppir næst í 200 metra fjórsundi á þriðjudaginn.
Stjarnan vann 2-1 sigur á Val í úrvalsdeild karla í fótbolta á Hlíðarenda í gærkvöld. Með sigrinum fór Stjarnan langleiðina með að kveðja fallsvæðið og með tapinu eru Valsmenn að gefa eftir í titilbaráttunni. Stjarnan var fyrir leikinn aðeins 5 stigum frá fallsæti og Valur gat með sigri endurheimt toppsætið sem Breiðablik náði í vikunni. Stjarnan náði forystunni skömmu áður en flautað var til hálfleiks þegar Einar Karl Ingvarsson skoraði beint úr aukaspyrnu rétt fyrir utan vítateig. Heimir Guðjónsson þjálfari Vals var að undirbúa fjórfalda skiptingu á 57. mínútu þegar Elís Björnsson sendi of lausa sendingu í átt að Haraldi markmanni sem Tryggvi Hrafn Haraldsson komst inn í. Hann sýndi mikla yfirvegun og renndi boltanum í autt markið og jafnaði í 1-1.Skömmu síðar átti Hilmar Árni háa sendingu inn fyrir vörn Vals og þar var Björn Berg Bryde eftirlitslaus og skallaði boltann í markið. 2-1 fyrir Stjörnuna sem urðu lokatölur. Þetta er annar sigur Stjörnunnar í röð og lyftir liðinu upp í 7. sæti og 8 stiga fjarlægð frá fallsvæðinu. Þetta var annað tap Vals í röð og gæti það reynst Valsmönnum dýrt í titilbaráttunni.
Bergrún Ósk Aðalsteisdóttir, frjálsíþróttakona, varð í 8. sæti í langstökki í Ólympíumóti fatlaðra í Tókýó en keppni lauk nú rétt fyrir hádegi. 